**Határozat: 158 - 161**

 **Rendelet: 11**

**Jegyzőkönyv**

**Zalakaros Város Önkormányzata Képviselőtestülete**

**2016. június 16-án megtartott**

**nyílt üléséről**

**Jegyzőkönyv**

Készült a Zalakaros Város Önkormányzata Képviselőtestülete **2016. június 16-án 16,00** órai kezdettel megtartott **nyílt** üléséről.

Jelen vannak: Novák Ferenc polgármester, Czirákiné Pakulár Judit alpolgármester, Benkőné Gulyás Edit, Horváth Vencel, Kötő Attila, Szirtes Balázs képviselők,

Szabóné Dr. Csányi Marianna jegyző, Torma László aljegyző.

Igazoltan távol van: Magyar Mária képviselő.

Tanácskozási joggal jelen van: Magyarné Kovács Judit pénzügyi osztályvezető, Tóthné Őri Ibolya városfejlesztési osztályvezető.

Jegyzőkönyvet készítette: Koma Ildikó szervezési ügyintéző.

A jegyzőkönyv hangfelvételről készült.

Novák Ferenc: Köszönti a megjelenteket. Megállapítja, hogy az ülés határozatképes, mivel 6 képviselőtestületi tag az ülésen jelen van.

Jegyzőkönyv hitelesítőknek javasolja: Horváth Vencel és Szirtes Balázs képviselőket.

Szavazásra teszi fel a jegyzőkönyv hitelesítőire tett javaslatot.

Képviselőtestület 6 igen szavazattal, ellenszavazat és tartózkodás nélkül a jegyzőkönyv hitelesítőire tett javaslatot elfogadta.

Ismerteti a napirendi javaslatot.

**Napirend:**

**1./ Zalakarosi Óvoda, Bölcsőde intézményvezetői állás**

Előadó: Novák Ferenc polgármester

**2./ Energetikai pályázat**

Előadó: Novák Ferenc polgármester

**3./ Iskola ig. helyettesi pályázat véleményezése**

Előadó: Novák Ferenc polgármester

**4./ Zalakaros, Patkós utca, Vincellér köz és térsége vízellátása –tervezői ajánlatok elbírálása**

Előadó: Novák Ferenc polgármester

**5./ Zalakaros Kistérség Többcélú Társulása működésével kapcsolatos döntések**

Előadó: Novák Ferenc polgármester

Benkőné Gulyás Edit: Javasolja a meghívóban szereplő 1. sz. előterjesztést a napirendről levenni. Bizottság nem tudta tárgyalni, a mai bizottsági fogjuk és a következő testületi ülésre hozzuk be.

Novák Ferenc: Szavazásra teszi fel az ügyrendi javaslatot.

Képviselőtestület 6 igen szavazattal, ellenszavazat és tartózkodás nélkül az ügyrendi javaslatot elfogadta.

Novák Ferenc: Javasolja felvenni az alábbi napirendek megtárgyalását:

**6./** **Termáltó és Ökopart környezetében kereskedelmi-vendéglátói tevékenység végzése**

**7./** **A gyermekvédelem helyi rendszeréről szóló 5/2006. (II.10.) önkormányzati rendeletének módosításáról**

Szavazásra teszi fel a napirendi javaslatot az *ügyrendi javaslattal.*

Képviselőtestület 6 igen szavazattal, ellenszavazat és tartózkodás nélkül a napirendi javaslatot elfogadta.

Novák Ferenc: Javasolja, hogy a meghívóban szereplő 2. és 5. számú napirendek zárt ülés keretében kerüljenek megtárgyalásra, figyelemmel az Mötv. 46. §. /2/ bekezdés c./ pontjára, a nyílt ülést követően.

Szavazásra teszi fel a zárt ülésre vonatkozó javaslatot.

 Képviselőtestület 6 igen szavazattal, ellenszavazat és tartózkodás nélkül a zárt ülésre vonatkozó javaslatot elfogadta és az alábbi határozatot hozta:

**Képviselőtestület 158/2016. (VI.16.) számú határozata:**

Képviselőtestület:

Elrendeli a meghívóban szereplő 2., 4., 5. számú napirend zárt ülés keretében történő megtárgyalását, figyelemmel az Mötv. 46. §. /2/ bekezdés c./ pontjára, a nyílt ülést követően.

**Napirendek tárgyalása:**

**2/ Iskola ig. helyettesi pályázat véleményezése**

Előadó: Novák Ferenc polgármester

/Előterjesztés a jegyzőkönyvhöz mellékelve./

Novák Ferenc: Megkeresett bennünket a Klikk és kérte véleményünket a pályázó személyével és szakmai pályázatával kapcsolatban.

Benkőné Gulyás Edit: Ismerteti a pénzügyi bizottság határozatát:

**Pénzügyi, Városüzemeltetési, Ügyrendi és Humánpolitikai Bizottság 117/2016. (VI.09.) számú határozata:**

A bizottság:

A Zalakarosi Móra Ferenc Általános Iskola és Alapfokú Művészeti Iskola intézményvezető-helyettesi pályázat véleményezése tárgyában javasolja a képviselőtestület számára az előterjesztés „B” verziójának elfogadását, az alábbi indokok alapján:

Horváthné Nagy Elvira a pályázatban kiírt magasabb vezetői helyettesi feladatokat 2011. óta látja el az intézményben. Munkáját lelkiismeretesen, nagy szakmai hozzáértéssel végzi. Intézményvezető helyettesi feladatai mellett irányítja a városi és iskolai feladatokat is ellátó könyvtár működését. Pedagógiai munkáját a folyamatos megújulás jellemzi. Gondot fordít a tehetséggondozásra és a felzárkóztatásra is. Továbbképzéseken gyarapítja ismereteit. Helyzetelemzése alapos, célkitűzései mind az intézmény, mind pedig a vezetői tevékenységre vonatkozóan megalapozottak, intézmény specifikusak, a nevelés, oktatás szolgálatában állnak. Vezetői programjában alapelvekre építi céljait, törekvéseit. Meghatározza a fejlesztési területeket. Fontosnak tartja a meglévő és már kialakított intézményi értékek megóvását, kapcsolatok ápolását. Az intézményhez kapcsolódó erős kötődését is kifejezi, amelyet a mindennapi munkájában folyamatosan bizonyít.

Novák Ferenc: Köszönöm szépen. Szavazásra teszi fel a bizottsági javaslatot.

 Képviselőtestület 6 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 159/2016. (VI.16.) számú határozata:**

Képviselőtestület:

1./ a Klebelsberg Intézményfenntartó Központ által fenntartott és működtetett Zalakarosi Móra Ferenc Általános Iskola és Alapfokú Művészeti Iskola intézményvezető-helyettesi beosztás ellátására Horváthné Nagy Elvira pályázót támogatja.

2./ felkéri Novák Ferenc polgármestert, hogy fenti döntésről a Klebelsberg Intézményfenntartó Központ Nagykanizsai tankerülete igazgatóját tájékoztassa.

Határidő: 2016.06.17.

Felelős: Novák Ferenc polgármester

Operatív felelős: Dr. Beke-Megál Izabella kistérségi jogi referens

**3/ Zalakaros, Patkós utca, Vincellér köz és térsége vízellátása –tervezői ajánlatok elbírálása**

Előadó: Novák Ferenc polgármester

/Előterjesztés a jegyzőkönyvhöz mellékelve./

Magyar Mária 16,15 órakor az ülésteremben megjelent.

Horváth Vencel: Ismerteti az összevont bizottság határozatát:

**Gazdasági, Városfejlesztési és Turisztikai Bizottság 79/2016. (VI.09.) számú határozata:**

A bizottság:

- javasolja a képviselőtestület számára az előterjesztés szerinti határozati javaslat elfogadását, azzal a kiegészítéssel, hogy későbbi meghívásos ajánlatkérések esetén a szűkebb környékbeli vállalkozókat is kérjük fel ajánlattételre.

**Pénzügyi, Városüzemeltetési, Ügyrendi és Humánpolitikai Bizottság 114/2016. (VI.09.) számú határozata:**

A bizottság:

- javasolja a képviselőtestület számára az előterjesztés szerinti határozati javaslat elfogadását, azzal a kiegészítéssel, hogy későbbi meghívásos ajánlatkérések esetén a szűkebb környékbeli vállalkozókat is kérjük fel ajánlattételre.

Szabóné Dr. Csányi Marianna: Tisztelt Képviselőtestület! A Patkós utca, Vincellér köz és térsége vízellátással kapcsolatosan tervezői ajánlatot kértünk be viszont a beérkezett ajánlatok alapján megállapítást nyert, hogy ezekkel az összegekkel a közbeszerzési értékhatárunk átlépésre kerülne, tehát javaslom a Tisztelt Képviselőtestületnek az eljárás eredménytelenné nyilvánítását illetve közbeszerzési eljárás keretében ismételt kiírását ennek a tervezői feladatnak.

Novák Ferenc: Köszönöm, javaslom a képviselőtestületnek, hogy a törvényi előírásoknak megfelelően kezeljük és nyilvánítsuk eredménytelennek és írjuk ki a közbeszerzést erre a tevékenységre. Aki ezzel egyetért, kérem, emelje fel a kezét.

 Képviselőtestület 7 igen szavazattal, ellenszavazat és tartózkodás nélkül a javaslatot elfogadta és az alábbi határozatot hozta:

**Képviselőtestület 160/2016. (VI.16.) számú határozata:**

Képviselőtestület:

1./a Zalakaros, Patkós u., Vincellér u. és térsége vízvezeték rekonstrukció és kiépítés vízjogi létesítési-engedélyezési tervének elkészítésére kiírt beszerzési eljárást eredménytelenné nyilvánítja.

2./ felkéri a polgármestert, hogy a Zalakaros, Patkós u., Vincellér u. és térsége vízvezeték rekonstrukció és kiépítés vízjogi létesítési-engedélyezési tervének elkészítésére közbeszerzési eljárást indítson és készítse elő döntésre az ajánlattételi felhívást és dokumentációt.

3./ felkéri a polgármestert, hogy a későbbi meghívásos ajánlatkérések esetén a zalakarosi székhelyű és a szűkebb környékbeli vállalkozókat is kérje fel az önkormányzat ajánlattételre.

Határidő: 2016. június 30.

Felelős: Novák Ferenc polgármester

Operatív felelős: Tóth Enikő projektmenedzser – 1. és 2. pont vonatkozásában

 Tóthné Őri Ibolya városfejlesztési osztályvezető – 3. pont vonatkozásában

**4/** **Termáltó és Ökopart környezetében kereskedelmi-vendéglátói tevékenység végzése**

Előadó: Novák Ferenc polgármester

/Előterjesztés a jegyzőkönyvhöz mellékelve./

Horváth Vencel: Ismerteti az összevont bizottság határozatát:

**Gazdasági, Városfejlesztési és Turisztikai Bizottság 81/2016. (VI.09.) számú határozata:**

A bizottság:

Termáltó és Ökopart környezetében kereskedelmi-vendéglátói tevékenység végzését az előterjesztésnek megfelelően javasolja elfogadásra.

**Pénzügyi, Városüzemeltetési, Ügyrendi és Humánpolitikai Bizottság 116/2016. (VI.09.) számú határozata:**

A bizottság:

Termáltó és Ökopart környezetében kereskedelmi-vendéglátói tevékenység végzését az előterjesztésnek megfelelően javasolja elfogadásra.

Horváth Vencel: A bizottságok tárgyalták, de nem a rendelet-tervezetet, az a következő rendes testületi ülésen kerül elő, és a rendelet-tervezet az pedig a következő testületi ülést követő bizottsági ülésekre kerül előterjesztésre. A dolog lényege az, hogy itt az volt a bizottsági vélemény, hogy ennek a tevékenység végzésére a rendeletünket módosítsuk, csak a rendelet módosításra is már előrevetítve olyan mértékű volt a javaslat, hogy ez nem egy általános folyamatos tevékenységre szólna, hanem esetlegesen az önkormányzati nagyrendezvényekhez kapcsolódóan és ez nem tükröződik egyértelműen vissza, tehát itt csak egy elvi javaslat volt ami visszakerül, de ezen elvek alapján, tehát nem ott egy folyamatos árusítás lenne hogyha városi nagyrendezvény lenne, a nagyrendezvények kiszolgálására, tekintettel arra, hogy van elég vendéglátó egység jelenleg is most is.

Novák Ferenc: Köszönöm. Tehát akkor a következő ülésen a rendelet-tervezetet tárgyalni fog és pontosítani fog a képviselőtestület, az hogy a részleteiben szabályozni azon elvek alapján amit Horváth úr elmondott. Aki elfogadja ezt a bizottsági véleményt kérem emelje fel a kezét legyenszives.

 Képviselőtestület 7 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 161/2016. (VI.16.) számú határozata:**

Képviselőtestület:

1./ meg kívánja őrizni a Termáltó és Ökopartot, mint egy települési látványosságot és nem engedélyezi e területen további vendéglátó- és kereskedelmi egységek kitelepülését.

2./ külön engedély alapján az a vállalkozó települhet ki, aki az Ökopart területének közvetlen szomszédságában, a Fürdő területén és a Gyógyfürdő tér 7. szám alatti pavilonsor DNy-i sarkán jelenleg is vendéglátó ipari tevékenységet végez.

3./ felhatalmazza a polgármestert, hogy készítse elő és nyújtsa be a képviselőtestületnek a közterület használat szabályaira vonatkozó rendelet módosítását, mely tartalmazza az Ökopart használatára vonatkozó szabályozást.

4./ felkéri a polgármestert, hogy az engedély megadásakor a képviselőtestület ezen döntését vegye figyelembe.

Határidő: 2016.június 23.

Felelős: Novák Ferenc polgármester

Operatív felelős: Kovács Melinda településstratégiai referens

**5/ A gyermekvédelem helyi rendszeréről szóló 5/2006. (II.10.) önkormányzati rendeletének módosításáról**

Előadó: Novák Ferenc polgármester

/Előterjesztés a jegyzőkönyvhöz mellékelve./

Novák Ferenc: Érkezett alpolgármester asszony részéről a bölcsődei térítési díjak módosításáról. Kérdezem a képviselőtestület tagjait, hogy kívánnak-e hozzászólni illetve bizottság is tárgyalta, kérem ismertetni.

Benkőné Gulyás Edit: Ismerteti a pénzügyi bizottság határozatát:

**Pénzügyi, Városüzemeltetési, Ügyrendi és Humánpolitikai Bizottság 118/2016. (VI.09.) számú határozata:**

A bizottság:

A gyermekvédelem helyi rendszeréről szóló 5/2006. (II.10.) önkormányzati rendelet módosítását nem javasolja.

Novák Ferenc: Szavazásra teszi fel a bizottsági javaslatot, amelyben nem javasolja a rendelet módosítását.

 Képviselőtestület 6 igen szavazattal, 1 ellenszavazattal, tartózkodás nélkül úgy döntött, hogy nem módosítja a gyermekvédelem helyi rendszeréről szóló 5/2006. (II.10.) önkormányzati rendeletét.

Novák Ferenc: Mivel nyílt ülésen több napirend nem volt, megköszönte a részt vételt és az ülést 16,20 órakor bezárta.

16,20 órakor technikai szünetet rendel el.

A képviselőtestület 17,06 órakor zárt ülés keretében folytatja tovább munkáját.

Kmft.

 Novák Ferenc Szabóné Dr Csányi Marianna

 Polgármester Jegyző

 Horváth Vencel Szirtes Balázs

 Jkv. hitelesítő Jkv. hitelesítő